text: Borgmester hilser ny landsby velkommen
  30 september 2017 kl. 18.49
  Et landsbyråd arbejder på at få en ny by til Sønderborg Kommune
  Borgmester i Sønderborg kommune Erik Lauritzen (S) kalder et landsbyråds idé om en ny landsby for et spændende initiativ.
  -Vi har nogle meget aktive landsbyråd i vores kommune. Det er fantastisk, hvilke tanker og planer de gør sig, siger Erik Lauritzen til TV SYD.
  Landsbyrådets plan med den nye by er, at den skal stå klar om 10 år.
  - Vi er ikke sat i verden for at skyde gode idéer ned. Men det her er et projekt, som der skal arbejdes meget med, siger han.
  Han understreger dog, at der stadig er mange ting, der skal gå op i en højere enhed, før den nye by kan se dagens lys.
  - Vi bestemmer jo ikke selv, hvad vi kan få lov til at lave i kommuneplanen. Men jeg er sikker på, at kommunens byråd vil se positivt på en udvikling i nogle af vores landsbyer. 
  Du kan se det fulde interview med Erik Lauritzen herunder.
  
  